Cernina

**Cernina** () je obec na Slovensku v okrese Svidník. Väčšina obyvateľov obce rozpráva rusínskym jazykom.

## Symboly obce
V červenom štíte je vo vysokej zelenej pažiti medzi dvoma prirodzenými listnatými zelenými striebrokmennými stromami kráčajúci strieborný obrátený jeleň v zlatej zbroji. Znamenie erbu má poľovnícky motív a je z mladšieho obecného pačatidla z roku 1868. Erb bol prijatý obecným zastupiteľstvom 27. decembra 1999 a je zapísaný v Heraldickom registri SR pod číslom, HR: C-84/1999.  Autormi erbu sú Jozef Petrovič a  Kvetoslava Hanzová.

Vlajka obce pozostáva z piatich pozdĺžnych pruhov vo farbách červenej, žltej,  bielej, žltej a zelenej. Vlajka má pomer strán 2 : 3 a ukončená je tromi cípmi, t. j. dvoma zastrihmi, siahajúcimi do tretiny jej listu.

## Obyvateľstvo
### Sčítanie obyvateľov v roku 2011
#### Obyvateľstvo podľa materinského jazyka
* Rusíni – 44.46 %
* Slováci – 34.95 %
* Rómovia – 13.32 %
* Ukrajinci – 0.17 %
* Maďari –  0.17 %
* Nezistené –  6.92 %

#### Obyvateľstvo podľa národnosti
* Slováci – 65.4 %
* Rusíni – 14.36 %
* Rómovia – 12.46 %
* Ukrajinci – 0.69 %
* Maďari –  0.17 %
* Nezistené –  6.92 %

## Dejiny
**Zoznam miestnych farárov:** 
* Ján Kurimský 1752 – 1778
* Ján Masica
* Michal Masník 1778 – 80
* Peter Hvozdovič 1780 – 1816
* Michal Hvozdovič 1816 – 68
* Michal Hvozdovič 1868 – 89
* Michal Hvozdovič 1889 – 1917
* Emil Žedeni 1917 – 22
* Ján Haľko a Emil Kellö 1922 – 23
* Mikuláš Kellö 1923 – 46
* Mikuláš Hricov 1946 – 50
* Mikuláš Hricov (excur. zo Svidníka) 1968 – 69
* Mikuláš Čečko 1969 – 73
* Michal Baraník 1973 – 94
* Pavol Litavec 1994 – 97
* Michal Kočiš 1997 – 2009
* František Kuzmiak 2009-2019
* ThDr. PaedDr. Štefan Pacák, PhD. 2019- súčasnosť

## Kultúra a zaujímavosti
### Pamiatky
* Gréckokatolícky kostol sv. Kozmu a Damiána, jednoloďová klasicistická stavba so segentovým ukončením presbytéria a vežou tvoriacou súčasť jej hmoty, z roku 1805. Úpravami prešiel v roku 1937. Zariadenie chrámu pochádza z polovice 19. storočia. Fasády sú členené lizénami a polkruhovo ukončenými oknami. Veža je členená lizénovými rámami a ukončená korunnou rímsou s terčíkom a barokovou helmicou s laternou. Do chrámu sa vstupuje murovanou bránou na pôdoryse štvorca s atypickou barokovou helmicou s laternou pokrytou šindľom, z roku 1805.

* Kaplnka Presvätej Bohorodičky, klasicistická stavba s polkruhovým záverom a malou strešnou vežou, z prvej polovice 19. storočia. Fasády kaplnky sú členené lizénovými rámami a polkruhovo ukončenými oknami so šambránami. Vstup má oválne ukončenie. Strecha je pokrytá šindľom, podobne aj veža s malou cibuľou.

### Zaujímavosti
#### Vojenský cintorín z prvej svetovej vojny
Na cerninskom vojnovom pohrebisku z prvej svetovej vojny sa nachádza 70 masových hrobov.  Je v nich pochovaných 326  vojakov tarnopoľského Pešieho pluku 15, rakúsko-uhorskej armády.  Tarnopoľský pluk spravidla tvorili vojaci  rakúskej Haliče, ktorí boli rusínskej národnosti. S nimi boli taktiež vojaci poľského pôvodu. Medzi pochovanými príslušníkmi pluku sú uložené aj ostatky  vojakov cárskej ruskej armády. 

V roku 1930 dostal cintorín konečnú podobu  poslednou exhumáciou roztrúsených vojenských hrobov v katastri obce. Na vojnový cintorín v Cerine bolo z Makovice prenesených 15 telesných ostatkov  a z vojenského cintorína na Širokej hore 223 zvyškov tiel vojakov. Identifikovateľné však boli len  ostatky 30 Poliakov, 18 Rumunov, dvoch Rusov a jedného Juhoslovana. Identita ostatných pochovaných vojakov nie je známa.  

Starostlivosťou o vojnový cintorín bola v medzivojnovom období 30. rokoch 20. storočia poverená Žandárska stanica v obci Rovné. Dnešnú podobu pohrebisko získalo rozsiahlou rekonštrukciou v prvom decéniu 21. storočia.

## Šport
Z obce pochádza jeden z priekupníkov kulturistiky na Slovensku, Juraj Pipasik.

## Literatúra
* DROBŇÁK, M.: Zborník z konferencie Prvá svetová vojna – boje v Karpatoch (www.kvhbeskydy.sk, 21.01.2008)
* DROBŇÁK, Martin – KORBA, Matúš – TURIK, Radoslav: Cintoríny prvej svetovej vojny v Karpatoch. Humenné : Redos, 2007, 86 s. ISBN 978-80-969233-3-5.
* SLEPCOV, I.: Miznúce stopy histórie, In: Dukla, č. 7, VIII. Ročník, Svidník, 11. februára 1998, str. 5
* SLEPCOV, I. Vojenské cintoríny z prvej svetovej vojny na východnom Slovensku. In Vojenská história, roč. 7, 2003, č. 2, s. 70.
* Slepcov Igor: Z histórie karpatskej ofenzívy Ruských vojsk v rokoch 1914 -1915, In.:: Vojenská história 2/2000, ročník 4 str.5
* ŠUMICHRAST  PETER: Nemecké vojnové hroby na území Slovenska 1.časť  In: VOJENSKÁ HISTÓRIA, 3/2010, str. 88
* Turik Radoslav: Vedecká konferencia na tému Prvá svetová vojna – boje v Karpatoch; (www.kvhbeskydy.sk, 12.12.2007); Klub vojenskej histórie Beskydy Humenné ;

## Referencie

## Iné projekty

## Externé odkazy
* 


Kategória:Obce okresu Svidník
Kategória:Rusínske obce okresu Svidník